ROZHODNUTIE KOMISIE
z 13. júna 2007
o nezaradení diurónu do prílohy I k smernici Rady 91/414/EHS a odobratí povolení na prípravky na ochranu rastlín obsahujúce túto látku
[oznámené pod číslom K(2007) 2468]
(Text s významom pre EHP)
(2007/417/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh , a najmä na (1) jej článok 8 ods. 2 štvrtý pododsek,
keďže:
(1)
V článku 8 ods. 2 smernice 91/414/EHS sa ustanovuje, že členský štát môže počas obdobia 12 rokov nasledujúcich po oznámení tejto smernice povoliť uvedenie na trh prípravkov na ochranu rastlín obsahujúcich účinné látky, ktoré nie sú uvedené v prílohe I k tejto smernici a ktoré sú už na trhu dva roky po dátume oznámenia tejto smernice, zatiaľ čo sa uvedené látky v rámci pracovného programu postupne skúmajú.
(2)
V nariadeniach Komisie (ES) č. 451/2000 (2) a (ES) č. 703/2001 (3) sa ustanovujú podrobné pravidlá na vykonávanie druhej etapy pracovného programu uvedeného v článku 8 ods. 2 smernice 91/414/EHS a ustanovuje sa zoznam účinných látok, ktoré sa majú posúdiť vzhľadom na ich možné zaradenie do prílohy I k smernici 91/414/EHS. Tento zoznam zahŕňa diurón.
(3)
Účinky diurónu na ľudské zdravie a životné prostredie sa posúdili v súlade s ustanoveniami nariadení (ES) č. 451/2000 a (ES) č. 703/2001, pokiaľ ide o rozsah použití navrhnutých oznamovateľom. Okrem toho sú v týchto nariadeniach určené spravodajské členské štáty, ktoré musia v súlade s článkom 8 ods. 1 nariadenia (ES) č. 451/2000 predložiť Európskemu úradu pre bezpečnosť potravín (European Food Safety Authority, EFSA) príslušné hodnotiace správy a odporúčania. V prípade diurónu bolo spravodajským členským štátom Dánsko a všetky príslušné informácie boli predložené 19. septembra 2003.
(4)
Členské štáty a EFSA preskúmali hodnotiacu správu spôsobom peer review a 14. januára 2005 ju predložili Komisii vo forme záverov EFSA, pokiaľ ide o preskúmanie posúdenia rizika pesticídov s účinnou látkou diurónu spôsobom peer review (4). Členské štáty a Komisia v rámci Stáleho výboru pre potravinový reťazec a zdravie zvierat preskúmali túto správu a finalizovali ju 24. novembra 2006 vo forme revíznej správy Komisie o diuróne.
(5)
Počas hodnotenia tejto účinnej látky sa zistili viaceré problémy. V hodnotení údajov, ktoré oznamovateľ poskytol, sa uviedlo, že aj s ochranným vybavením by boli užívatelia vystavení množstvu danej látky, ktoré presahuje prijateľný limit vystavenia užívateľa danej látke (Acceptable Operator Exposure Level, AOEL). Nebolo možné dospieť k záveru v súvislosti s možným rizikom kontaminácie podzemnej vody kvôli nedostatku údajov o spôsobe rozkladu určitých metabolitov a príliš optimistickému predpokladu zo strany oznamovateľa, že v praxi možno dávkovanie považovať za výrazne nižšie. Podobne sa na základe dostupných údajov nepreukázalo, že vystavenie danej látke v prípade vtákov a cicavcov je prijateľné.
(6)
Komisia vyzvala oznamovateľa, aby predložil svoje pripomienky k výsledkom preskúmania spôsobom peer review a aby sa vyjadril k tomu, či má alebo nemá v úmysle túto látku ďalej podporovať. Oznamovateľ predložil svoje pripomienky, ktoré boli dôkladne preskúmané. Napriek predloženým argumentom zostali uvedené otázky nevyriešené a posúdeniami vyhotovenými na základe informácií, ktoré boli predložené a zhodnotené počas stretnutí odborníkov EFSA, sa nepreukázalo, že za navrhovaných podmienok použitia možno očakávať, že prípravky na ochranu rastlín obsahujúce diurón spĺňajú vo všeobecnosti požiadavky stanovené v článku 5 ods. 1 písm. a) a b) smernice 91/414/EHS.
(7)
Diurón by sa preto nemal zaradiť do prílohy I k smernici 91/414/EHS.
(8)
Mali by sa prijať opatrenia na zabezpečenie odobratia povolení udelených na prípravky na ochranu rastlín obsahujúce diurón v rámci stanovenej lehoty a na zabezpečenie toho, že tieto povolenia sa nebudú obnovovať a že sa na takéto výrobky nebudú udeľovať nové povolenia.
(9)
Každé tolerančné obdobie na likvidáciu, skladovanie, uvádzanie na trh a používanie existujúcich zásob prípravkov na ochranu rastlín obsahujúcich diurón udelené členskými štátmi by sa malo obmedziť na obdobie, ktoré nie je dlhšie ako dvanásť mesiacov, aby sa mohli existujúce zásoby využiť najviac v jednom ďalšom vegetačnom období.
(10)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Diurón sa nezaraďuje ako účinná látka do prílohy I k smernici 91/414/EHS.
Článok 2
Členské štáty zabezpečia, aby sa:
a)
povolenia na prípravky na ochranu rastlín obsahujúce diurón odobrali do 13. decembra 2007;
b)
od 16. júna 2007 neudelili ani neobnovili žiadne povolenia na prípravky na ochranu rastlín obsahujúce diurón v zmysle výnimky ustanovenej v článku 8 ods. 2 smernice 91/414/EHS.
Článok 3
Každé tolerančné obdobie udelené členskými štátmi v súlade s ustanoveniami článku 4 ods. 6 smernice 91/414/EHS musí byť čo najkratšie a uplynie najneskôr 13. decembra 2008.
Článok 4
Toto rozhodnutie je určené členským štátom.
V Bruseli 13. júna 2007